Senatoarea USR, Silvia Dinică, a vorbit despre plafonarea prețurilor la alimentele de bază, în emisiunea Politica Zilei, moderată de Ioana Constantin pe B1 TV.
Silvia Dinică spune că singurul câștigător în urma luării acestei măsuri este Guvernul României. De asemenea, senatoarea mai spune că afacerile mici au cel mai mult de suferit din cauza plafonării prețurilor la alimente.
„La sfârșitul zilei, eu cred că toată lumea simte că la magazin cumpărăm mai puțin cu aceiași bani și asta este indiferent de județul în care se întâmplă această achiziție de produse. Nici Bucureștiul nu este ferit, chiar dacă puterea de cumpărare în București este mai mare. Ce să mai zic de zonele rurale, unde oamenii chiar nu se mai ajung cu cheltuielile? Singurii câștigători din plafonarea prețurilor a fost și este Guvernul României”.
„Pentru că această creștere de prețuri, deci sub umbrela aceasta a plafonării, au crescut prețurile la alte produse. Taxele alea s-au dus către Guvern. Ce nu par să realizeze este impactul asupra afacerilor mici. Afacerile mici sunt profund lovite, pentru că, să nu uităm, ei au nevoie de retaileri ca să ajungă la raft. Dacă retailerii sunt nemulțumiți de această plafonare a adaosului comercial, atunci și modalitatea lor de a ajunge la raft este împiedicată. Orice întârziere la produsele astea, care sunt unele dintre ele perisabile și foarte perisabile, nu face decât să îl împovăreze pe micul producător care și așa se zbate cu creșterea de taxe de la începutul acestui an”.